62018TO0762_RES
Kawża T‑762/18 R
Sofia AthanasiadouuKonstantinos Soulantikas
vs
Il-Kummissjoni Ewropea
Digriet tal-President tal-Qorti Ġenerali tal-10 ta’ Settembru 2019
“Proċeduri għal miżuri provviżorji – Dispożizzjonijiet finanzjarji (baġit, qafas finanzjarju, riżorsi proprji, ġlieda kontra l-frodi) – Eżekuzzjoni forzata – Talba għal sospensjoni – Ammissibbiltà – Nuqqas ta’ urġenza”
Proċeduri għal miżuri provviżorji – Sospensjoni tal-eżekuzzjoni – Kundizzjonijiet għall-ammissibbiltà – Talba intiża sabiex tinkiseb is-sospensjoni tal-eżekuzzjoni forzata ta’ deċiżjoni li tirrigwarda obbligu pekunjarju – Assenza ta’ preżentazzjoni ta’ rikors prinċipali – Assenza ta’ effett
(Artikoli 256(1), 278 u 299 TFUE; Karta tad-Drittijiet Fundamentali tal-Unjoni Ewropea, Artikolu 47; Regoli tal-Proċedura tal-Qorti Ġenerali, Artikolu 156(1))
(ara l-punti 31-36)
Sunt
Fid-digriet Athanasiadou u Soulantikas vs Il-Kummissjoni (T‑762/18 R), mogħtija fl-10 ta’ Settembru 2019, il-President tal-Qorti Ġenerali ċaħad, fil-kuntest ta’ talba għal miżuri provviżorji, l-eċċezzjoni ta’ inammissibbiltà relatata mal-assenza ta’ preżentazzjoni ta’ rikors prinċipali.
S. Athanasiadou u K. Soulantikas, residenti fil-Greċja, ikkostitwixxew il-kumpannija ċivili ECOSE. Din il-kumpannija kkonkludiet, mal-Aġenzija Eżekuttiva “Edukazzjoni, l-Awdjoviżiv u l-Kultura” ftehim ta’ sussidju għat-twettiq ta’ proġett intitolat “Anzjani attivi”. Wara rapport ta’ awditu li jirrakkomanda li jiġi rkuprat ammont ta’ EUR 59 696.98, il-Kummissjoni adottat deċiżjoni dwar l-irkupru, mingħand ECOSE, ta’ din is-somma, flimkien mal-interessi dovuti (iktar ’il quddiem id-“deċiżjoni kkontestata”). B’mod konformi mad-dispożizzjonijiet tal-Kodiċi ta’ Proċedura Ċivili Grieg, il-Kummissjoni pproċediet bin-notifika tad-deċiżjoni kkontestata u tal-ordni għal ħlas billi użat is-servizzi ta’ marixxall. Fit-30 ta’ Ottubru 2018, ir-rikorrenti ressqu oppożizzjoni quddiem il-Qorti tal-Ewwel Istanza b’Imħallef Uniku ta’ Ateni, il-Greċja). Fil-31 ta’ Diċembru 2018, dawn l-istess rikorrenti ressqu talba bbażata fuq l-Artikolu 299 TFUE (
1
), intiża għas-sospensjoni tal-eżekuzzjoni forzata tad-deċiżjoni quddiem il-Qorti Ġenerali. Fl-osservazzjonijiet tagħha, il-Kummissjoni talbet l-inammissibbiltà tat-talba għal miżuri provviżorji minħabba li ebda rikors prinċipali għall-annullament tad-deċiżjoni kkontestata ma kien ġie ppreżentat, bi ksur tal-Artikoli 161 u 156 (
2
) tar-Regoli tal-Proċedura tal-Qorti Ġenerali.
L-ewwel nett, il-President tal-Qorti Ġenerali fakkar il-kompetenza esklużiva tiegħu sabiex jippronunzja s-sospensjoni tal-eżekuzzjoni forzata tad-deċiżjoni kkontestata, peress li l-kompetenza tal-qrati nazzjonali kkonċernati hija limitata għall-istħarriġ tar-regolarità tal-miżuri ta’ eżekuzzjoni (
3
).
It-tieni nett, huwa rrileva li l-Artikolu 156 tar-Regoli tal-Proċedura jipprevedi sistemi proċedurali differenti skont il-bażi legali li fuqha tkun ibbażata t-talba għal miżuri provviżorji. Għalhekk, ir-rekwiżit, stabbilit fl-Artikolu 156(1) tal-imsemmi regolament, li jissuġġetta l-ammissibbiltà ta’ talba għas-sospensjoni tal-eżekuzzjoni ta’ att ta’ istituzzjoni għall-introduzzjoni minn qabel jew simultanja ta’ rikors prinċipali kontra dan l-att, huwa espressament limitat għat-talbiet magħmula abbażi tal-Artikoli 278 TFUE u 157 EA. Konsegwentement, dan l-obbligu ma japplikax neċessarjament f’dan il-każ.
It-tielet nett, il-President tal-Qorti Ġenerali kkonstata li l-issodisfar ta’ tali obbligu jkun iċaħħad lir-rikorrenti mid-dritt għal rimedju effettiv. Fil-fatt, fiċ-ċirkustanzi ta’ dan il-każ, sabiex il-qrati nazzjonali jkunu jistgħu jkollhom iż-żmien neċessarju għall-eżerċizzju tal-kompetenza tagħhom fir-rigward tal-istħarriġ tar-regolarità tal-miżuri ta’ eżekuzzjoni, skont l-Artikolu 299(4) TFUE, għandu jkun possibbli li l-qorti tal-Unjoni tintalab, peress li hija l-unika waħda awtorizzata, li tiddeċiedi, jekk ikun il-każ, dwar is-sospensjoni tal-eżekuzzjoni forzata.
F’din l-ipoteżi, il-President tal-Qorti Ġenerali enfasizza li, b’mod korollarju, il-motivi mqajma fil-kuntest tad-dimostrazzjoni tal-eżistenza ta’ fumus boni juris għandhom jikkonsistu f’motivi li jaqgħu taħt il-ġurisdizzjoni tal-qorti nazzjonali u li għandhom dehra ta’ bażi. Fil-fatt, motivi li jirrigwardaw il-legalità tad-deċiżjoni jkunu ineffettivi, ħlief jekk dawn jiġu mqajma fil-kuntest ta’ talba bbażata fuq l-Artikolu 278 TFUE li takkumpanja rikors prinċipali ppreżentat b’mod konformi mal-Artikolu 263 TFUE sa fejn il-fondatezza ta’ deċiżjoni li tikkostitwixxi titolu eżekuttiv tista’ tiġi kkontestata biss quddiem il-qorti tal-annullament, abbażi ta’ din id-dispożizzjoni.
F’dan ir-rigward, u mingħajr ma huwa neċessarju f’dan l-istadju li tittieħed deċiżjoni dwar id-dehra tal-fondatezza tagħhom, il-President tal-Qorti Ġenerali rrileva li, f’dan il-każ, uħud mill-motivi mressqa mir-rikorrenti insostenn tal-issodisfar tal-kundizzjoni dwar il-fumus boni juris jikkonċernaw preċiżament il-proċedura ta’ eżekuzzjoni forzata fil-Greċja u r-regolarità tal-miżuri ta’ eżekuzzjoni u, għaldaqstant, tabilħaqq jaqgħu taħt il-ġurisdizzjoni tal-qorti nazzjonali. Konsegwentement, it-talba għal miżuri provviżorji hija intiża sabiex tippermetti lill-qorti nazzjonali teżerċita l-kompetenzi tagħha, misluta mill-Artikolu 299 TFUE.
Konsegwentement, il-President tal-Qorti Ġenerali kkonkluda li l-eċċezzjoni ta’ inammissibbiltà relatata mal-assenza ta’ preżentazzjoni ta’ rikors prinċipali għandha tiġi miċħuda. Fl-aħħar nett, it-talba għal miżuri provviżorji ġiet miċħuda minħabba nuqqas ta’ urġenza.
(
1
)	Skont l-Artikolu 299 TFUE, l-atti tal-Kummissjoni li jimponu obbligi pekunjarji fuq persuni li mhumiex l-Istati, ikollhom forza eżekuttiva. L-eżekuzzjoni forzata tiġi regolata bir-regoli tal-proċedura ċivili li tkun fis-seħħ f’dak l-Istat fejn għandha titwettaq. Id-digriet tal-eżekuzzjoni għandu jiġi ffirmat, mingħajr ebda formalità oħra ħlief il-verifika tal-awtentiċità tad-dokument, mill-awtorità nazzjonali li l-gvern ta’ kull Stat Membru jaħtar għal dan l-għan u jgħarraf biha lill-Kummissjoni u lill-Qorti tal-Ġustizzja tal-Unjoni Ewropea. Wara t-twettiq ta’ dawn il-formalitajiet fuq it-talba tal-parti kkonċernata, din tal-aħħar tista’ tipproċedi bl-eżekuzzjoni forzata skont il-liġi nazzjonali, billi tressaq il-kwistjoni direttament quddiem l-awtorita kompetenti. L-eżekuzzjoni forzata tista’ tiġi sospiża biss b’deċiżjoni tal-Qorti tal-Ġustizzja tal-Unjoni Ewropea. Madankollu, il-verifika tar-regolarità tal-miżuri ta’ eżekuzzjoni tkun fil-kompetenza tal-awtoritajiet ġudizzjarji nazzjonali.
(
2
)	L-Artikolu 156(1) tar-Regoli tal-Proċedura tal-Qorti Ġenerali jipprovdi li kull talba għas-sospensjoni tal-eżekuzzjoni ta’ att ta’ istituzzjoni taħt l-Artikoli 278 TFUE u 157 EA hija ammissibbli biss jekk min iressaq it-talba jkun ikkontesta dan l-att b’rikors quddiem il-Qorti Ġenerali.
(
3
)	Konformement mal-Artikolu 299 TFUE, moqri flimkien mal-Artikolu 256(1) TFUE, l-Artikolu 39(1) u l-Artikolu 53(1) tal-Istatut tal-Qorti tal-Ġustizzja tal-Unjoni Ewropea.